Tarpukario periodikos apžvalga. Rokiškio aktualijos spaudoje

Giedrė Spundzevičienė

Rokiškio krašto muziejaus muziejininkė

Tarpukario spaudos ištakos – 1917 m. antroji pusė, suformavusi sąlygas atgyti judėjimui už nepriklausomos Lietuvos atgimimą. Vienas po kito pradėję eiti įvairių srovių lietuviški laikraščiai ir žurnalai tapo tarpukario Lietuvos gyvenimo metraštininkais. Šiuo straipsniu siekiama ne tik pateikti medžiagos apie tarpukario periodiką, bet ir parodyti informacijos apie Rokiškį įvairovę to meto spaudoje.

Rokiškio krašto muziejaus fonduose įvairių tarpukario periodikos leidinių yra Povilo Gasiūno spaudos kolekcijoje, pvz; laikraščio „Dabartis“, leisto Kaune 1918 m., egzemplioriai (RKM-2531, 2532, 2533), savaitinis darbininkų laikraštis „Mūsų žodis“ Nr. 1, 1920 m. spalio 19 d., Kaunas (RKM-2539), laikraštis „Lietuvos žinios“ 1926 m. gegužės 6 d., leistas Kaune (RKM-3984), atstovavęs Lietuvos valstiečių liaudininkų interesams. Šis laikraščio numeris pilnas aršios kritikos krikščionims demokratams, nepateisinusiems to meto Lietuvos žmonių lūkesčių. Jau tada per viešą žodį buvo skleidžiama rinkiminė agitacija: „Valstiečiai, ūkininkai, mažažemiai, naujakuriai! Jeigu norime, kad mūsų krašto turtas – miškai neplauktų pro mūsų griūvančias trobas užsienin, kad ir ūkininkai, o ne vien biznieriai būtų aprūpinti paskolomis ilgesniam laikui ir mažais nuošimčiais, kad iš žemės mokesniai eitų tam ūkiui pakelti, o ne įvairiems nereikalingiems dalykams, gegužės 8 ir 9 d. balsuokite už Lietuvos valstiečių liaudininkų sąrašus.“ Visai adekvati situacija mūsų dienoms – politinių partijų nesutarimai, stoka tarpusavio santaikos, sandėriai – visų laikų politinio gyvenimo tamsioji pusė. Muziejuje saugomas informatyvus dvisavaitinis rašytojų laikraštis „Literatūros naujienos“, ėjęs Kaune, 1934 m. birželio 15 d., Nr. 6 (RKM-28051). Šio laikraščio steigėjas, leidėjas ir redaktorius buvo Antanas Rimydis. Informatyvus, intelektualus, atviras įvairių pažiūrų kūrėjams, leidinys aprėpė Lietuvos ir pasaulio literatūros panoramą. Besidomintys literatūra čia galėjo rasti informacijos apie leidinių įsigijimą palankiomis kainomis: „Šie vieni gražiausių leidinių mūsų literatūroje (paminėta dailininko K. Šimonio iliustruota „Eglė žalčių karalienė“) patartina įsigyti kaip nepakeičiamos knygos reprezentacijai ir dovanoms. Dabar kaštuoja 5 Lt, (buvo 12 Lt)“. Kiek teko perversti fonduose esančių tarpukario laikotarpio periodinių leidinių, visuose be išimties reklaminiai tekstai „dirbo“ Lietuvos gerovei, pramonės, ūkio, kultūros augimui: „Negarbinga, jei perkam tas užsienio prekes, kurios gaminamos ir mūsų krašte!“ Tai laikraščio „Literatūros naujienos“ reklama. Be minėtų periodinių leidinių, muziejuje turime Rokiškio kan. J. Tumo-Vaižganto valstybinės gimnazijos literatūrininkų būrelio leidinį „Valiulio papėdėj“ 1939 m. (RKM-45101), dedikuotą Gerb. gimnazijos Direktoriui p. J. Janulioniui. Šis gimnazistų leidinys atskleidžia tuometinio jaunimo brandą, atsakomybę už kūrybinį darbą: „Tikime, kad mūsų darbas prasiskleis gražiausiais žiedais, vainikuojančiais mūsų gražius pasiryžimus dirbti Tėvynės gerovei ir Vaižganto bei gimnazijos garbei“. Šie žodžiai – išties ne tuščia deklaracija, o šventas įsitikinimas, formuotas palankios atmosferos moksleivių saviraiškai to meto J. Tumo-Vaižganto gimnazijoje. Apibendrindama 1938–1939 m. literatų būrelio nuveiktus darbus, jo valdybos narė K. Dobkevičiūtė rašė: „Vaižgantiečiai nesitenkina vien siauru pareigų atlikimu. Juos masina aukštasis menas: literatūra, dailė, muzika ir daina. Mūsų literatūrininkų sąjūdyje susibūrė ne tik žodžio menininkai, bet ir solistai, dailininkai, balerinos, deklamatoriai. Praminti kelius į literatūrą jauniesiems padeda būrelio globėjas p. mokyt. J. Tarvydas ir p. mokyt. Krasnickaitė“. Prie gimnazistų leidinio darbavosi būsimas akvarelininkas Petras Stauskas, ilgus metus ėjęs M. K. Čiurlionio dailės muziejaus direktoriaus pareigas. Čia randame tuometinės gimnazistės, talentingiausios iš literatų būrelio, Matildos Olkinaitės išspausdintus 3 eilėraščius. Jautru skaityti jaunos žydaitės mintis apie Lietuvą, tapusia amžina tėvyne visai jų šeimai.

Skambėkit, aidėkit, varpai, lig padangių –

Nuo žemės lig saulės skaisčios;

Plačiuoju keliu išžygiavo į saulę

Laisvoji dukra Baltijos.

Žygiuoki, mergaite, laukais gintariniais,

Mergaite, melsvųjų akių!

Mes ginsim tave, kaip kadaise apgynė

Artojai plačiųjų laukų! („Tautos šventei“. 1939. II.16.)

Jaunoji poetė, tarsi nujausdama tragišką savo šeimos likimą, kalba apie gyvenimo trapumą, vienatvės neišvengiamumą.

Girdžiu, kaip tyliai gieda gėlės

Ir skamba angelų malda.

O, Viešpatie, plačiam pasauly

Bebalsė aš tiktai viena.

Ir niekad jūs nesužinosit

Manųjų žodžių ir maldos,

Tik baltos, baltos ryto gėlės

Ją saulės rytmečiui kartos.

Skaitant šio leidinio tekstus, spausdintus mašinėle, džiugina lietuvių kalbos taisyklingumas, aukštas raštingumas. Straipsnyje teko pasinaudoti ir muziejaus archyve saugoma medžiaga, kurią surinko buvęs muziejininkas a. a. Egidijus Aleliūnas. Žinių apie Rokiškį 1920–1940 m. to laikotarpio periodikoje išties yra labai įvairių. Daugiausia jų skelbiama laikraščiuose „Ūkininko patarėjas“, „Lietuvos aidas“, „Lietuvos žinios“, „Savivaldybė“. Susisteminti tą informaciją nėra paprasta. Imant visumą skaitytos medžiagos apie to meto situaciją Rokiškyje, susidaro gan įdomus vaizdas. 1920 m. Rokiškis, gavęs miesto teises, pradėjo savarankišką gyvenimą, paženklintą statybų, savivaldos , pramonės, prekybos įmonių augimu. Šiems miesto pokyčiams išmintingai vadovavo miesto burmistras Julijonas Malevičius, net 20 metų rokiškėnų renkamas į šias pareigas, ir Rokiškio apskrities viršininkas Vladas Rozmanas. „Lietuvos aidas“ 1932 m. lapkričio 24 d., p.7 išspausdino pokalbį „Kaip tvarkosi Rokiškis“ su Rokiškio miesto burmistru J. Malevičiumi. „1920 m. įsikūrė Rokiškio miesto savivaldybė. Darbas pradžioje buvo sunkus, įvairūs ginčai, nesusipratimai. 1923 m. savivaldybės darbas įėjo į normalias vėžes. Buvo susirūpinta miesto plėtimu ir tvarkymu. 1924–1925 m. parceliuojant Rokiškio dvarą, miestas padidėjo 100 ha. Naujasis miestas buvo tuojau išplanuotas. Statyba ėjo nepaprastai smarkiai. Miestas turi savo skerdyklą, kuri duoda nemaža pajamų. Bedarbių Rokišky nėra. Ir nemanoma jų turėti. Tačiau, jei kartais jų atsirastų, tai miesto savivaldybė jau numačiusi jiems darbų. Neturi Rokiškis ir skolų. Ir ateity to manoma visomis jėgomis saugotis“. Būtų pagirtina, kad ir mūsų dienų valdžia galėtų visuomenei pateikti optimisitines savivaldos ataskaitas. Dar išsamesnė informacija apie Rokiškį pateikiama „Lietuvos aido“1933 m. spalio 30 d. numeryje : „Iki didžiojo karo mieste nebuvo nei šaligatvių, nei grįstų gatvių, išskiriant Respublikos gatvę, kuri buvo išgrįsta rusų valdžios miesteliui sujungti su geležinkelio stotimi. Kitos gatvės rudens metu buvo purvinos ir neišbrendamos. Nuo 1921 m. miestas buvo pradėtas tvarkyti. Pirmiausia privežta žvyro nusausinti miesto aikštei. Daugelyje vietų aikštę ir gatves teko pakelti pripilant žvyro iki vieno metro aukščio. 1923 m. prasidėjo miesto grindimo darbai, o 1926 m. pradėtas cementinių šaligatvių dėjimas. Dabar jau sutvarkytas beveik visas senasis miestas. Miesto aikštė, kuri buvo apleista, dabar gražiai sutvarkyta ir pagražinta. Didesnė jos pusė išgrįsta akmenimis, likusioje dalyje prieš bažnyčią padarytas skveras, kurio viduryje 1931 m. pastatytas gražus Nepriklausomybės paminklas, kaštavęs apie 30 tūkst. litų.“ Toliau tęsiama statistinė informacija apie Rokiškio miesto gyventojų skaičių. „Gyventojų mieste 1923 m. buvo 4325. Dabar priskaitoma iki 6000“. Šios citatos iš miesto burmistro J. Malevičiaus laikraščiui pateiktos medžiagos „Rokiškio miestas. Praeitis. Dabartis. Švietimas. Ūkis“. Tarpukariu šuoliškai augęs Rokiškis pelnė daug pagyrų kaip tvarkingo, švaraus , apšviesto, saugaus miesto pavyzdys. Tame pačiame laikraščio numeryje išspausdinta fotografija su Nepriklausomybės aikštės vaizdu nuo bažnyčios varpinės o po ja komentaras: „Rokiškėnai savo miesto tvarkyme reprezentuojasi nemenkiau už laikinąją sostinę“. Rokiškio gyventojų poreikiams tenkinti veikė kino teatras, biblioteka, 2 knygų pardavyklos, ligoninė, 4 prieglaudos. 1931–1934 m. vykdytos didelės statybos: iškilo puošnūs gimnazijos rūmai, Pastatyta moderni Rokiškio apskrities ligoninė, erdvi Rokiškio pradžios mokykla. Tokiems darbams atlikti reikėjo šeimininkiško požiūrio į miesto tvarkymą. Būtent toks žmogus ir buvo burmistras J. Malevičius. Smulkių pramonės įmonių Rokiškyje veikė per 40. Kaip rašoma 1934 m. spalio 29 d. „ Lietuvos aido“ numeryje, Panemunėlyje rengiamas kailiams dažyti fabrikas. Darbai eina visu smarkumu. Apylinkės gyventojai patenkinti, kad bus galima gauti ir Rokiškio apskrityje dažytų kailių. O suinteresuotos ponios ir panelės laukia net sidabrinių lapių. Tarpukariu paklausus buvo kailiadirbio amatas. „Lietuvos ūkininko“ 1939 m. kovo 30 d. Nr. 13 skelbiama žinutė „Patenkinti kailių dirbėju“ apie Rokiškio valsčiaus, Rudelių kaimą : „Daugel metų šioje apylinkėje nebuvo gero kailių išdirbimo specialisto, bet dabar tą spragą užpildė pernai baigęs kailiadirbių kursus Rokiškyje M. Šnioka, kuris, kaip pasirodo, gerai sugeba praktikoj pritaikinti kursuos įgytas žinias“. Žurnale „Savivaldybė“ 1932 m., Nr. 8 (RKM-14818) pateikiama informacija, kad „Prekybos krautuvių yra 132 ir 3 vaistinės. Miesto centre visos krautuvės pagražintos dideliais langais ir šiaip atremontuotos. Susidaro įspūdis, kad tarpukariu Rokiškio centre buvo pilna veiklos ir prekybai, ir pasivaikščiojimui gražiai sutvarkytame miesto parke. Gražiai tvarkomoje miesto aikštėje vykdavę turgūs, tačiau ne visada prekiautojai laikydavosi nustatytos tvarkos ir higienos taisyklių. „Lietuvos aidas“ 1934 m. lapkričio 5 d. išspausdino žinutę „Žalingas paprotys“. Joje skelbiama: „Rokiškyje turgaus dienomis turgavietėje statomos būdelės ir jose pardavinėjami valgomi daiktai, ypač mėsa. Šis paprotys taip įsigalėjęs, kad kai kurie mėsininkai uždaro savo mėsos krautuves ir išsigabena į būdeles pardavinėti mėsą. Mėsa sukraunama ant lentynų ar pakabinama, bet neapdengiama. Tai labai kenksminga, nes nuo tokios nešvarios mėsos galima užsikrėsti įvairiomis ligomis. Girdima, kad šios rūšies prekybą būdelėse norima likviduoti“. Šiaip po kiekvieno turgaus turgavietę prižiūrėdavo ir valydavo tvarkdariai. To meto nemaža dalis miestiečių gyveno ūkiškai ir miesto valdyba, kaip rašo „Lietuvos žinios“1935 m. kovo 12 d., nutarė miesto bendruomenę aprūpinti sklypais išnuomotoje ganykloje Velniakalnyje. Vartant tarpukario leidinius pavyko rasti informaciją apie labai veiklų Lietuvos katalikių moterų draugijos Rokiškio skyrių, kurio narės dalyvaudavo šviečiamojoje, labdaringoje veikloje. Skyriaus veiklos ataskaita spausdinta laikraštyje „Moteris“ 1927 m. spalių mėn. Žinutė „Perkūnas numušė bažnyčios kryžių“, išspausdinta 1931 m. gegužės 9 d. „Lietuvos žiniose“, pateikia informaciją apie Rokiškyje siautusią audrą: „Gegužės 5 d. užėjus smarkiam lietui su perkūnija, perkūnas trenkė į Rokiškio Romos katalikų bažnyčios aukštąjį bokštą ir numušė kryžiaus kairiosios kryžiavonės dalį. Kiek padaryta nuostolių, dar neapskaičiuota.“

Apibendrinant pateiktą medžiagą, galima teigti, kad tarpukario periodikoje randame pakankamai operatyvios, aktualios ir įdomios informacijos apie Rokiškio miesto permainas ir augimą.

Publikuota 2018 11 14